Z á p i s n i c a

z 11. zasadnutia Obecného zastupiteľstva v Ardanovciach, ktoré sa konalo dňa 23.3.2013 o 19.00 hod. v miestnosti obecného úradu.

Prítomní: podľa prezenčnej listiny

Program: 1. Otvorenie.

 2. Určenie zapisovateľa a overovateľov zápisnice.

 3. Stav finančných prostriedkov na účte.

 4. Postup obce v konaní a rozhodovaní v oblasti ŽP na úseku ochrany vôd

 a odpadového hospodárstva – upozornenie prokurátora.

 5. Rôzne.

 6. Diskusia.

 7. Návrh na uznesenie.

 8. Záver.

1. Starostka obce privítala prítomných a skonštatovala, že prítomní sú všetci poslanci, takže zasadnutie je uznášaniaschopné. K navrhovanému programu nemal nikto z prítomných žiadne pripomienky ani doplnky. Starostka dala hlasovať.

Za: 5 Proti: 0 Zdržal sa: 0

1. Za overovateľov zápisnice boli navrhnutí poslanci Jozef Kozák a Jaroslav Ondrejka, za zapisovateľa poslanec Viliam Káčer.
2. Starostka informovala prítomných o stave finančných prostriedkov na bežnom účte. Ku dnešnému dňu činí stav 10.326,65 €.
3. Starostka obce prečítala prítomným upozornenie prokurátora – Postup obce v konaní a rozhodovaní v oblasti životného prostredia na úseku ochrany vôd a odpadového hospodárstva. V rámci dozoru prokuratúry bol zistený nezákonný postup obce podľa par. 26 ods. 3 písm. a/ bod 6, 7 zák. č. 7/2010 Z.z. o ochrane pred povodňami v znení neskorších právnych predpisov, § 36 ods. 7 písm. c/ zák. č. 442/2002 Z.z. o verejných vodovodoch a kanalizáciách v znení neskorších právnych predpisov. Upozornenie ukladá VZN obce povinnosť vypracovať a aktualizovať povodňový plán záchranných práce právnickej osobe a fyzickej osobe – podnikateľovi, ktorej objekt môže byť postihnutý povodňou. Starostka obce vypracuje do najbližšieho zasadnutia obecného zastupiteľstva návrh VZN na základe upozornenia prokurátora.

Za: 5 Proti: 0 Zdržal sa: 0

1. Starostka informovala prítomných o začatí kolaudácie vodovodu. Tiež ich informovala o vykonaní kontroly zo Slovenskej stavebnej inšpekcie Nitra na výstavbu bytovky. Kontrola neuložila žiadne opatrenia, všetka dokumentácia aj vykonané práce boli v súlade so zákonom.

Ďalej starostka informovala prítomných o menších obecných službách, na ktoré bola prijatá nezamestnaná Emília Kováčiková. Dohoda je uzatvorená od 18.3.2013 do 31.10.2013.

Starostka dala návrh poslancom o zvýšenie poplatku za novú smetnú nádobu, z dôvodu nezodpovedného prístupu občanov k týmto nádobám, pretože sa predávali za veľmi nízku cenu, čo si niektorí občania nevážili. Poslanci navrhli poplatok za novú smetnú nádobu, ktorá vydrží nad 5 rokov – 10,00 € a do 5 rokov – 15,00 €.

Za: 5 Proti: 0 Zdržal sa: 0

1. V diskusii sa pýtala poslankyňa Slamová, či sa nedá spraviť zábradlie pri schodoch vedľa kultúrneho domu. Starostka odpovedala, že toho času obec nemá finančné prostriedky, možno v budúcnosti by sa dalo o tom uvažovať, ale v prípade nepriaznivého počasia sa dá prejsť po miestnej komunikácii poza obecný úrad alebo predajňu Jednoty.

Poslanec Kozák mal pripomienku, že konáre vedľa požiarnej nádrže by bolo dobré čím skôr odstrániť, pretože ide Veľká noc a obec by mala byť uprataná. Starostka odpovedala, že to mal odstrániť Samuel Rusnák, ktorý má vykonávať v obci trest povinnej práce, ale od decembra sa týchto prác vôbec nezúčastňuje a keď aj tak nevykoná prácu ako mu bola udelená, ani v čase kedy ju mal vykonať. Tiež informovala prítomných, že v decembri neodpracoval ani jednu hodinu, v zimných mesiacoch neodhŕňal sneh, nerozhádzal štrk pri poľadovici a neskôr tento štrk ani nepozametal. Starostka na tieto práce našla iného občana, ktorému musela zaplatiť. Aj konáre, ktoré boli pri požiarnej nádrži mal od 13.3.2013 odpratať, čo sa do dnešného dňa nestalo. Tiež dodala, že jej nezdvíha telefón, komunikuje s ňou iba jeho matka, na sms odpovedá matka a stále sa vyhovára, že „Samko“ je na pohovore alebo v práci. Dňa 11.3.2013 starostka volala Mgr. Adamkovičovej – Okresný súd, že Rusnák sa nezúčastňuje povinnej práce, nato dňa 12.3.2013 prišiel za starostkou s tým, že už bude pracovať, aby mu dala ešte šancu, čo starostka spravila. Ale zase robil len jeden deň necelé 2 hodiny, na druhý deň asi hodinu a viac nič. Poslanci povedali starostke, aby dnešným dňom ukončila dohodu o zabezpečení povinnej práce s Okresným súdom Topoľčany, pretože menovaný si neplní svoje povinnosti a obec nie je povinná mu to dlhší čas tolerovať.

Za: 5 Proti: 0 Zdržal sa: 0

1. Návrh na uznesenie prečítala starostka obce, ktorý poslanci jednohlasne schválili.
2. Starostka poďakovala prítomným a ukončila zasadnutie.

Ardanovce, 23.3.2013 zapísala: Oravcová

Overovatelia: .....................................................

 ....................................................

U z n e s e n i e

z 11. zasadnutia Obecného zastupiteľstva v Ardanovciach, ktoré sa konalo dňa 23.3.2013 v miestnosti obecného úradu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Obecné zastupiteľstvo na svojom zasadnutí schválilo nasledovné uznesenie:

**Uzn. č. 36**

* berie na vedomie informáciu o finančných prostriedkoch na účte,
* berie na vedomie upozornenie prokurátora v konaní a rozhodovaní v oblasti životného prostredia na úseku ochrany vôd a odpadového hospodárstva,
* berie na vedomie informáciu o začatí kolaudácie vodovodu,
* berie na vedomie informáciu o vykonaní kontroly nájomného bytu 9 b.j. – Slovenská stavebná inšpekcia,
* berie na vedomie informáciu o uzatvorení dohody medzi obcou a úradom práce – evidovaná nezamestnaná Emília Kováčiková.

**Uzn. č. 37**

* schvaľuje zvýšenie poplatku za novú odpadovú nádobu vo výške:

nad 5 rokov – 10,00 €

do 5 rokov – 15,00 €

* schvaľuje zrušenie Dohody o zabezpečení povinnej práce zo dňa 5.10.2012 medzi Obcou Ardanovce a Okresným súdom Topoľčany s odsúdeným Samuelom Rusnákom, nar. 20.7.1991, bytom Ardanovce 121 z dôvodu opakovaného neplnenia trestu povinnej práce. Dohoda sa ruší dňom 25.3.2013.

**Uzn. č. 38**

* prejednalo upozornenie prokurátora v konaní a rozhodovaní v oblasti životného prostredia.

**Uzn. č. 39**

* ukladá prijať Všeobecne záväzné nariadenie podľa par. 26 ods. 3 písm. a/, bod 6 zák. č. 7/2010 Z. z. o ochrane pred povodňami v znení neskorších predpisov a par. 36 ods. 7, písm. c/ zák. č. 472/2002 Z. z. o verejných vodovodoch a kanalizáciách v znení neskorších predpisov.

**Uzn. č. 40**

* určuje overovateľov zápisnice poslancov Jozefa Kozáka a Jaroslava Ondrejku.

Ardanovce, 23.3.2013

 Ondrejková Ľubomíra

 starostka obce